Il-Forzi Armati qed jikkordinaw tfittxija għal immigranti li kienu fuq dgħajsa li għerqet f’distanza mat-300 mil bogħod minn Malta.  Tnax-il immigrant, fosthom żewġt itfal, ittellgħu ħajjin mill-baħar. L-immigranti salvati qalu li abbord kien hemm mat-30 persuna u qed jallegaw li dagħjsa oħra tathom daqqa b’qawwa u spiċċaw il-baħar. L-operazzjoni bdiet ilbieraħ u għada għaddejja. Kien il-vapur tal-merkanzija ‘AMS Pegasus’ li lemaħ l-ewwel żewġ persuni fil-baħar u tellagħhom abbord. Huma qalu li kienu fuq d-dagħjsa li fuqha kien hemm madwar 30 persuna.  Malli ngħatat din l-infromazzjoni, iċ-ċentru ta’ tiftix u salvataġġ tal-Forzi Armati ħa f’idejh il-kordinament ta’ din l-operazzjoni.  Bastimenti tal-merkanzija li kienu fl-inħawi ntalbu jassistu waqt li l-armata Maltija bagħtet ajruplan biex jgħin fit-tfittxija mill-ajru u l-awtoritajiet Taljani bagħtu wkoll ajruplani u ħelicopters. Matul il-lejl li għadda, seba’ persuni oħra ġew salvati, fosthom żewġt itfal, li kienu jeħtieġu attenzjoni medika urġenti.  Billi l-eqreb post miż-żona kien il-Greċja, iċ-ċentru ta’ tiftix u salvataġġ tal-Forzi Armati kkordina evakwazzjoni medika mal-awtoritajiet Griegi li tajru ħelikopter biex tella’ lill-immigranti abbord u ħadhom għal aktar kura Kreta. Matul il-ġurnata mbagħad ġew salvati tliet immigranti oħra li se jitwasslu Malta minn vapur tal-merkanzija kmieni l-Ħadd filgħodu.  L-immigranti salvati allegaw li d-dgħajsa li kienu fuqha ngħatat daqqa b’qawwa minn dagħjsa oħra u qalu li dan wassal għall-għarqa tad-dagħjsa tagħhom. Stqarrija tal-Armata qalet li fil-baħar intlemħu għadd ta’ kadavri. Priorità ngħatat lis-salvataġġ tal-persuni ħajjin. Żewġ kadavri li ttellgħu mill-baħar waqt l-operazzjoni mistennija jinġiebu Malta fis-sigħat li ġejjin. It-tfittxija għadha għaddejja.